भगवान के अनुग्रह से जो भक्ति उत्पन्न होती है वह पुष्टिभक्ति कहलाती है। ऐसा भक्त भगवान के स्वरूप दर्शन के अतिरिक्त और किसी वस्तु के लिए प्रार्थना नहीं करता। वह अपने आराध्य के प्रति सम्पूर्ण आत्मसमर्पण करता है। इसको प्रेमलक्षणा भक्ति भी कहते हैं। नारद ने इस भक्ति को कर्म, ज्ञान और योग से भी श्रेष्ठ बतलाया है। उनके अनुसार यह भक्ति साधन नहीं, स्वत: फलरूपा है। पुष्टिमार्ग की प्राचीनता प्रमाणित करने के लिए [2] श्रुति को उद्धृत किया जाता है, जिसमें आत्मा की उपलब्धि केवल कृपा के द्वारा बतायी गयी है। [3] कठोपनिषद में भी भगवान के प्रसाद से ही आत्मदर्शन सम्भव बताया गया है। श्रीमद्भागवत में तो भगवान के अनुग्रह की महिमा स्थान-स्थान पर बतायी गयी है। शुद्धाद्वैत के अनुसार ब्रह्म सत, चित और आनन्द-स्वरूप है। उसके मुख्य तीन स्वरूप हैं-